નીરજાના મોતને એક વર્ષ પૂરું થાય એ પછી એની મા સ્પીચ આપે છે, થોડા પરિચિતો અને એ ગોઝારી ઘટનાનાં સાક્ષીઓની હાજરીમાં, એ સીન પણ થિયેટરમાં ઘણાં લોકોની આંખમાં આંસુ લઈ આવેલો. સોનમ કપૂર માટે હમેંશા એવું કહેવાયું છે કે એને બરાબર એક્ટિંગ આવડતી નથી, આ ફિલ્મમાં એણે કરિયર બેસ્ટ પરફોર્મ કર્યુ છે. એને બીજા બધાં સાથી કલાકારાએ પૂરતો સાથ આપ્યો છે. ફિલ્મની અંતમાં 'જીતે હૈ ચલ' ગીતમાં ગીતકાર પ્રસૂન જોશીએ 'મહામૃત્યુંજય મંત્ર' પણ વાપર્યો છે, જે માનસિક સ્વસ્થતા માટે પણ વપરાય છે અને મોક્ષ મંત્ર પણ છે, અને ગીતમાં આગળ શબ્દો આવે છે, "કહેતા યે પલ, ખુદ સે નીકલ, જીતે હૈ ચલ, જીતે હૈ ચલ, જીતે હૈ ચલ, ગમ મુસાફિર થા જાને દે, ધૂપ આંગન મેં આને દે, જીતે હૈ ચલ..." જે સૂચવે છે જે બની ગયું છે એ તો થવાનું હતું અને થયું એને ભૂલીને આગળ વધવાનું છે, એના દુ:ખમાં જ રચ્યા રહેવાનું નથી, દરેક પળ જીવવાની છે, જેમ રાજેશ ખન્નાનો ડાયલોગ છે 'સફર' ફિલ્મમાં : "મેં મરને સે પહલે મરના નહીં ચાહતા"